Film dal mais
Harold and Maude

Dal team da Punts

Normalmain preschentain nus en questa rubrica ils films che èn ils pli actuals. Quest mais preschentain nus in film ch’è suenter 30 onns anc adina actual.

Ils blers daners da ses geniturs interessan a Harold (Bud Cort) uschè pac sco tut las autras chaussas che giuvens da sia vegliadetgna fan normalmain. Harold ha 20 onns e ses hobis ha ina natura morbida: adina puspè celebrescha el ses suicidi en tut las variantas pussaivlas, il pli gugent va el a funerals, e ses auto da siemi è in auto da morts. Pir cur ch’el entaupa la chapriziusa Maude (Ruth Gordon) sa midan ses sentiments da vita. Spert daventan ils dus in pèrin – er sch’i dat ina pitschna differenza da vegliadetgna – Maude ha 78 onns!
Cur che “Harold and Maude” è vegnì en ils kinos dal 1971 era stada la critica gronda. Ch’i sa tractia d’ina travestia senza gust era il punct da vista da la maioritad. Pir cul temp s’ha sviluppà in grond circul da fans enturn l’ovra da Colin Higgins, in circul ch’è restà e creschì enfin oz. Quai che veseva ora a l’entschatta sco in flop, è daventà bain spert in fenomen cul predicat “film da cult”. Per amaturs dal grond chantadur Cat Stevens datti anc in zutger: la musica da film consista quasi be or da “songs by Cat Stevens”.

Il video “Harold and Maude” pon ins cumprar en mintga buna butia da videos u pustar tar il Weltbild Verlag.